KOMMISSIONENS FORORDNING (EF) Nr. 716/96 af 19. april 1996 om ekstraordinære støtteforanstaltninger for oksekødsmarkedet i Det Forenede Kongerige

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved Kommissionens forordning (EF) nr. 2417/95 (2), særlig artikel 23, og

ud fra følgende betragtninger:

Kommissionens beslutning 96/239/EF af 27. marts 1996 om visse hasteforanstaltninger til beskyttelse mod bovin spongiform encephalopati (3) forbyder, at der sendes levende kvæg eller dele af kvæg fra Det Forenede Kongerige til de andre medlemsstater og til tredjelande som følge af forekomsten af BSE i Det Forenede Kongerige; Det Forenede Kongerige har forbudt, at kreaturer, der er over 30 måneder gamle på slagtetidspunktet, bringes ind i fødevare- eller foderkæden; disse foranstaltninger indebærer alvorlige forstyrrelser af Det Forenede Kongeriges marked; der bør derfor træffes ekstraordinære foranstaltninger til at støtte dette marked; der bør etableres en EF-medfinansieret ordning, som bemyndiger Det Forenede Kongerige til at opkøbe dyr omfattet af ovennævnte forbud med hensyn på at aflive og derefter destruere dem;

på grund af sygdommens udbredelse og navnlig dens sandsynlige varighed og det deraf følgende store omfang af bestræbelser, der kræves for at støtte markedet, bør sådanne bestræbelser deles af EF og Det Forenede Kongerige;

i de fleste tilfælde er kreaturer, som slagtes ved en alder på over 30 måneder, udsætterkøer; den seneste notering på slagtekroppe af køer på Det Forenede Kongeriges marked svarede til 1 ECU/kg levende vægt, og opkøbsprisen bør derfor baseres herpå, uden at dette dog hindrer muligheden for senere tilpasning i lyset af udviklingen; i lignende tilfælde har EF bidraget til de samlede påløbne omkostninger med 70 % heraf; en pris på 1 ECU/kg svarer i gennemsnit til en pris på 560 ECU/kreatur; på grund af det store antal kreaturer, der er tale om, og for enkelthedens skyld bør der ydes et EF-bidrag på 392 ECU/kreatur;

det er nødvendigt at sikre, at de pågældende kreaturer aflives og destrueres på en måde, der ikke udgør nogen trussel for menneskers eller andre dyrs sundhed; der bør derfor fastsættes nærmere betingelser for destruktionen af sådanne kreaturer og for den kontrol, som Det Forenede Kongeriges myndigheder skal foretage; for at undgå, at kreaturer, som skal slagtes efter denne ordning, bliver blandet med andre dyr, og for at hindre, at der opstår fejltagelser med hensyn til identiteten, bør kreaturerne holdes adskilt i slagteriets ventefolde såvel som på selve slagteriet;

der bør træffes bestemmelser, så EF-eksperter kan kontrollere, at de fastsatte betingelser bliver overholdt;

Forvaltningskomitéen for Oksekød har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Det Forenede Kongeriges kompetente myndighed bemyndiges til at opkøbe alle kreaturer på over 30 måneder, som ikke viser kliniske symptomer på BSE, som bliver frembudt af en producent eller dennes repræsentant, og som i mindst tre måneder inden salget opholdt sig på en bedrift beliggende på Det Forenede Kongeriges område.

2. De i stk. 1 omhandlede kreaturer aflives på særligt udpegede slagterier, og hoveder, indre organer og slagtekroppe skal farves permanent. Det farvede materiale skal føres i plomberede containere til særligt autoriserede forbrændings- eller destruktionsanstalter, hvor det skal behandles og derefter destrueres. Ingen del af ovennævnte kreaturer må indgå i fødevare- eller foderkæden eller blive anvendt til kosmetiske eller farmaceutiske produkter. En repræsentant for Det Forenede Kongeriges kompetente myndighed skal konstant være til stede på ovennævnte slagterier for at overvåge de pågældende operationer.

Uanset første afsnit:

- kan Det Forenede Kongeriges kompetente myndighed tillade slagtning af et kreatur på bedriften, hvis gældende dyrevelfærdspraksis kræver dette

- kræves det ikke, at huder af de i stk. 1 omhandlede kreaturer farves eller destrueres, forudsat at de er blevet behandlet på en sådan måde, at de udelukkende kan bruges til fremstilling af læder.

3. De i stk. 2 omhandlede slagterier skal være således organiseret og drevet, at det sikres, at

- intet kreatur, hvoraf produkter efter slagtning er bestemt til konsum eller foder, befinder sig på slagteriet, når kreaturer bliver slagtet under denne ordning

- hvis det er nødvendigt at holde kreaturer, som skal slagtes efter ordningen, i ventefolde, sker det adskilt fra kreaturer, der skal slagtes til konsum eller foder, og

- hvis det er nødvendigt, at produkter hidrørende fra kreaturer slagtet efter denne ordning bliver opbevaret, sker det adskilt fra al anden opbevaring af kød eller andre produkter bestemt til konsum eller foder.

4. Det Forenede Kongeriges kompetente myndighed

- foretager den nødvendige administrative kontrol og effektive overvågning på stedet af operationerne som omhandlet i stk. 2 og 3, og

- kontrollerer disse operationer ud fra hyppige, uvarslede inspektioner, navnlig for at efterprøve, at alt farvet materiale er blevet effektivt destrueret.

Kommissionen skal efter anmodning have adgang til resultaterne af disse kontroller.

5. Hvis det antal dyr, der frembydes til salg og påfølgende destruktion, overstiger det antal, som Det Forenede Kongerige har kapacitet til at destruere, kan den kompetente myndighed begrænse adgangen til denne ordning.

Artikel 2

1. Den pris, der skal udbetales til producenten eller dennes repræsentant af Det Forenede Kongeriges kompetente myndighed ifølge artikel 1, stk. 1, er 1 ECU/kg levende vægt.

2. EF medfinansierer de af Det Forenede Kongerige afholdte udgifter til opkøb som omhandlet i artikel 1, stk. 1, med 392 ECU/opkøbt kreatur, som er blevet destrueret i henhold til artikel 1.

3. Omregningskursen skal være den landbrugskurs, som er gældende den første dag i den måned, hvor det pågældende kreatur opkøbes.

Artikel 3

Det Forenede Kongerige vedtager de nødvendige foranstaltninger til at sikre, at denne ordning anvendes korrekt, og at denne forordning efterkommes fuldt ud. Den underretter snarest muligt Kommissionen om de foranstaltninger, landet har truffet, og om mulige ændringer heraf.

Artikel 4

Det Forenede Kongeriges kompetente myndighed

a) underretter hver onsdag Kommissionen om antallet af dyr, der er blevet

- opkøbt og

- slagtet

efter denne ordning i den foregående uge

b) udarbejder en detaljeret rapport over kontrol foretaget ifølge de i artikel 3 omhandlede foranstaltninger og sender den til Kommissionen hvert kvartal.

Artikel 5

Uden at dette berører artikel 9 i Rådets forordning (EØF) nr. 729/70 (4), foretager Kommissionens eksperter, som i relevante tilfælde ledsages af eksperter fra medlemsstaterne, i samarbejde med Det Forenede Kongeriges kompetente myndighed kontrol på stedet for at efterprøve, om denne forordning efterkommes.

Artikel 6

De i denne forordning trufne foranstaltninger anses for at være interventionsforanstaltninger i henhold til artikel 1, stk. 2, i forordning (EØF) nr. 729/70.

Artikel 7

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 29. april 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. april 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 248 af 14. 10. 1995, s. 39.

(3) EFT nr. L 78 af 28. 3. 1996, s. 47.

(4) EFT nr. L 94 af 28. 4. 1970, s. 13.